b'\n_START_ARTICLE_\nKomanditin\xc4\x97 \xc5\xabkin\xc4\x97 bendrija\n_START_PARAGRAPH_\nKomanditin\xc4\x97 \xc5\xabkin\xc4\x97 bendrija (K\xc5\xaaB; pasitik\xc4\x97jimo \xc5\xabkin\xc4\x97 bendrija)\xc2\xa0\xe2\x80\x93 \xc4\xafmon\xc4\x97s forma, kai bent vienas \xc4\xafmon\xc4\x97s dalyvis yra tikrasis narys ir bent vienas (kitas) narys\xc2\xa0\xe2\x80\x93 komanditorius; \xc5\xabkin\xc4\x97 bendrija (jos por\xc5\xab\xc5\xa1is). Kai prievol\xc4\x97ms u\xc5\xbetikrinti neu\xc5\xbetenka bendrijos turto, bendrijos tikrieji nariai u\xc5\xbe bendrijos veiklos padarinius atsako solidariai visu savo turtu, komanditoriai\xc2\xa0\xe2\x80\x93 savo \xc4\xafna\xc5\xa1u.\n_START_SECTION_\nLietuva\n_START_PARAGRAPH_\nLietuvoje tikr\xc5\xb3j\xc5\xb3 \xc5\xabkini\xc5\xb3 bendrij\xc5\xb3 (T\xc5\xaaB) ir komanditini\xc5\xb3 (pasitik\xc4\x97jimo) \xc5\xabkini\xc5\xb3 bendrij\xc5\xb3 (K\xc5\xaaB) steigim\xc4\x85, reorganizavim\xc4\x85 ir likvidavim\xc4\x85, valdym\xc4\x85 ir veikl\xc4\x85, nari\xc5\xb3 teises ir pareigas, taip pat kapitalo formavim\xc4\x85 ir jo paskirstym\xc4\x85 reglamentuoja LR \xc5\xabkini\xc5\xb3 bendrij\xc5\xb3 \xc4\xafstatymas (LR \xc5\xaaB\xc4\xae). Dauguma nuostat\xc5\xb3 taikoma ir tikrajai \xc5\xabkinei bendrijai, ir komanditinei (pasitik\xc4\x97jimo) \xc5\xabkinei bendrijai._NEWLINE_T\xc5\xaaB (kaip ir K\xc5\xaaB) turi b\xc5\xabti ne ma\xc5\xbeiau kaip 2 ir ne daugiau kaip 20 tikr\xc5\xb3j\xc5\xb3 nari\xc5\xb3. Bendrijos nariu negali b\xc5\xabti valstyb\xc4\x97s vald\xc5\xbeios, valdymo ir valstyb\xc4\x97s kontrol\xc4\x97s institucijos, teismai. Bendrija yra juridinis asmuo (LR \xc5\xaaB\xc4\xae 2 str. 4 d.)._NEWLINE_K\xc5\xaaB sudaro bendros firmos vardu veikiantys tikrieji nariai ir nariai komanditoriai. Komanditin\xc4\x97je (pasitik\xc4\x97jimo) \xc5\xabkin\xc4\x97je bendrijoje turi b\xc5\xabti bent vienas tikrasis narys ir bent vienas narys komanditorius (LR \xc5\xaaB\xc4\xae 4 str. 1 d.). K\xc5\xaaB turtas atskirtas nuo komanditori\xc5\xb3 turto, o nuo tikr\xc5\xb3j\xc5\xb3 nari\xc5\xb3 turto neatskirtas (LR \xc5\xaaB\xc4\xae 4 str. 2 d.)._NEWLINE_Pagal K\xc5\xaaB prievoles jos tikrieji nariai solidariai atsako visu savo turtu, o nariai komanditoriai\xc2\xa0\xe2\x80\x93 tik tuo savo turtu, kur\xc4\xaf perdav\xc4\x97 arba tur\xc4\x97jo perduoti K\xc5\xaaB, bet jo neperdav\xc4\x97 sutartyje numatytais terminais. Bendrosios jungtin\xc4\x97s veiklos sutartimi gali b\xc5\xabti numatyta ir kitokia komanditori\xc5\xb3 atsakomyb\xc4\x97. K\xc5\xaaB neatsako pagal savo nari\xc5\xb3 prievoles, nesusijusias su bendrijos veikla (LR \xc5\xaaB\xc4\xae 4 str. 3 d.)._NEWLINE_Bendrija turi savo pavadinim\xc4\x85 (firmos vard\xc4\x85). K\xc5\xaaB pavadinime turi b\xc5\xabti \xc4\xafvardintas bent vienas tikrasis narys ir \xc4\xafra\xc5\xa1yti \xc5\xbeod\xc5\xbeiai \xe2\x80\x9ekomanditin\xc4\x97 \xc5\xabkin\xc4\x97 bendrija" arba j\xc5\xb3 santrumpa K\xc5\xaaB. Bendrijos pavadinime gali b\xc5\xabti nurodomos nari\xc5\xb3 pavard\xc4\x97s ir vardai arba tik pavard\xc4\x97s (LR \xc5\xaaB\xc4\xae 5 str. 1 d. 1, 3 ir 4 sak.).\n_START_SECTION_\nVokietija\n_START_PARAGRAPH_\nVokietijoje Komanditin\xc4\x97 \xc5\xabkin\xc4\x97 bendrija (vok. Kommanditgesellschaft, pa\xc5\xbeod\xc5\xbeiui\xc2\xa0\xe2\x80\x93 \'komanditin\xc4\x97 bendrija\') gali \xe2\x80\x9e\xc4\xafgauti\xe2\x80\x9c \xc4\xafvairias formas, kuomet tikrojo nario arba komanditoriaus vietoje atsiranda ribotosios atsakomyb\xc4\x97s bendrov\xc4\x97 (vok. GmbH), paramos fondas (vok. Stiftung), akcin\xc4\x97 bendrov\xc4\x97 (AG), komanditin\xc4\x97 akcin\xc4\x97 bendrov\xc4\x97 (vok. Kommanditgesellschaft auf Aktien) ir pan. Tuomet galimos tokios \xc4\xafmoni\xc5\xb3 formos kaip GmbH & Co. KG, Stiftung GmbH & Co. KG, Stiftung & Co. KGaA, Stiftung & Co. KG, AG & Co. KGaA, Limited & Co. KG ir kitos.'